# śrī-ujjvala-nīlamaṇi-kiraṇaḥ

(1)

athojjvala-rasaḥ | tatra **nāyaka**-cūḍāmaṇiḥ śrī-kṛṣṇaḥ | prathamaṁ gokula-mathurā-dvārakāsu krameṇa pūrṇatamaḥ pūrṇataraḥ pūrṇa iti trividhaḥ | dhīrodāttaḥ dhīra-lalitaḥ dhīroddhataḥ dhīra-śantaḥ iti pratyekaṁ catur-vidhaḥ | tatra raghunāthavat gambhīro vinayī yathārha-sarva-jana-sammāna-karīty-ādi-guṇavān **dhīrodāttaḥ** | kandarpavat preyasī-vaśo niścinto nava-tāruṇyo vidagdho **dhīra-lalitaḥ** | bhīmasenavat uddhata ātma-ślāgha-roṣa-kaitavādi-guṇa-yukto **dhīroddhataḥ** | yudhiṣṭhiravat dhārmiko jitendriyaḥ śāstra-darśī **dhīra-śāntaḥ** |

punaś ca paty-upapatitvena pratyekaṁ sa dvi-vidhaḥ | evaṁ punaś ca anukūlo dakṣiṇaḥ śaṭho dhṛṣṭa iti pratyekaṁ catur-vidhaḥ | ekasyām eva nāyikāyām anurāgī **anukūlaḥ** | sarvatra samo **dakṣiṇaḥ** | sākṣāt priyaṁ vakti parokṣe apriyaṁ karoti yaḥ sa **śaṭhaḥ** | anya-kāntā-sambhoga-cihnādi-yukto'pi nirbhayaḥ mithyā-vadī yaḥ sa **dhṛṣṭaḥ** | evaṁ ṣaṇ-navati-vidhā nāyaka-bhedāḥ ||1||

—o)0(o—

(2)

athāśrayālambanā **nāyikāḥ** | prathamaṁ svīyā parakīyā iti dvi-vidhāḥ | kātyāyanī-vrata-parāṇāṁ kanyānāṁ madhye yā gāndharveṇa vivāhitāḥ tāḥ svīyāḥ | tad-anyā dhanyādayaḥ kanyāḥ parakīyā eva | śrī-rādhādyās tu prauḍhāḥ parakīyā eva | kiyantyaḥ gokule svīyā api pitrādi-śaṅkayā parakīyā eva | dvārakāyāṁ rukmiṇyādyāḥ svīyā eva |

tataś ca mugdhā madhyā pragalbhā iti trividhāḥ | madhyā māna-samaye dhīra-madhyā adhīra-madhyā dhīrādhīra-madhyā iti trividhāḥ | vākrokti-pavitra-bhartsanā-kāriṇī yā sā **dhīra-madhyā** | roṣataḥ kaṭhora-bhartsanā-kāriṇī yā sā **adhīra-madhyā** | miśrita-vākyā yā sā **dhīrādhīra-madhyā** śrī-rādhā | tatra pragalbhāpi dhīra-pragalbhā adhīra-pragalbhā dhīrādhīra-pragalbhā ceti trividhā | tatra nija-roṣa-gopana-parā surate udāsīnā yā sā **dhīra-pragalbhā** pālikā candrāvalī bhadrā ca | niṣṭhurā tarjanena karṇotpalena padmena yā kṛṣṇaṁ tāḍayati sā **adhīra-pragalbhā** śyāmalā | roṣa-saṅgopanaṁ kṛtvā kiñcit tarjanaṁ karoti yā sā **dhīrādhīra-pragalbhā** maṅgalā | mugdhātiroṣeṇa mauna-mātra-parā eka-vidhaiva | evaṁ trividhā madhyā pragalbhā trividhā mugdhā eka-vidhā iti saptadhā | svīyā-parakīyā-bhedena caturdaśa-vidhā | kanyā ca mugdhaivaika-vidhā iti pañca-daśa-vidhā nāyikā bhavantīti |

atha **aṣṭa-nāyikāḥ**—abhisārikā, vāsaka-sajjā, virahotkaṇṭhitā, vipralabdhā, khaṇḍitā, kalahāntaritā, proṣita-bhartṛkā, svādhīna-bhartṛkā | abhisārayati kṛṣṇaṁ svayaṁ vābhisarati yā sā **abhisarikā** | kuñja-mandire surata-śayyāsanaṁ mālya-tambūlādikaṁ madanotsukā karoti yā sā **vāsaka-sajjā** | kṛṣṇa-vilambe sati tena viraheṇotkaṇṭhyate yā sā **virahotkaṇṭhitā** | saṅketaṁ kṛtvā yadi na yāty eva kṛṣṇas tadā **vipralabdhā** | prātar āgatam anya-kāntā-sambhoga-cihna-yuktaṁ kṛṣṇaṁ roṣeṇa paśyati yā sā **khaṇḍitā** | mānānte paścāt-tāpaṁ karoti yā sā **kalahāntaritā** | kṛṣṇasya mathurā-gamane sati yā duḥkārtā sā **proṣita-bhartṛkā** | suratānte veśādy-arthaṁ yā kṛṣṇam ājñāpayati sā **svādhīna-bhartṛkā** | evaṁ pañcadaśānām aṣṭa-guṇitatvena viṁśaty-uttara-śatāni | punaś cottamā-madhyamā-kaniṣṭhātvena ṣaṣṭy-uttarāṇi trīṇi śatāni |

nāyikā-bhedānāṁ tāsāṁ vraja-sundarīṇaṁ madhye kāścin nitya-siddhāḥ śrī-rādhā-candrāvaly-ādayaḥ | kāścit sādhana-siddhāḥ | tatra kāścit muni-pūrvāḥ kāścit śruti-pūrvāḥ kāścid devya iti jñeyāḥ ||2||

—o)0(o—

(3)

atha **svabhāvāḥ** | kāścit prakharāḥ śyāmalā-maṅgalādayaḥ | kāścin madhyāḥ śrī-rādhikā-pālī-prabhṛtayaḥ | kāścin mṛdvīti khyātāś candrāvaly-ādayaḥ | atha sapakṣāḥ suhṛt-pakṣāḥ taṭastha-pakṣā vipakṣā iti bheda-catuṣṭayaṁ syāt | śrī-rādhāyāḥ sva-pakṣāḥ lalitā-viśākhādiḥ suhṛt-pakṣaḥ śyāmalā yūtheśvarī taṭastha-pakṣaḥ bhadrā pratipakṣaś candrāvalī | tatra kāścid vāmāḥ kāścid dakṣiṇāḥ syuḥ | śrīmatī rādhikā vāmā madhyā nīla-vastrā rakta-vastrā ca lalitā prakharā śikhi-piñcha-vasanā | viśākhā vāmā madhyā tārāvalī-vasanā | indurekhā vāmā prakharā aruṇa-vastrā | raṅgadevī-sudevyau vāme prakhare rakta-vastre ca | sarvā eva gaura-varṇāḥ | campakalata vāmā madhyā nīla-vastrā | citrā dakṣiṇā mṛdvī nīla-vasanā | tuṅgavidyā dakṣiṇā prakharā śukla-vastrā ca | śyāmalā vāmya-dākṣiṇya-yuktā prakharā rakta-vastrā | bhadrā dakṣiṇā mṛdvī citra-vasanā | candrāvalī dakṣiṇā mṛdvī nīla-vastrā | asyāḥ sakhī padmā dakṣiṇā prakharā | śaivyā dakṣiṇā mṛdvī | sarvā eva rakta-vastrāḥ ||3||

—o)0(o—

(4)

atha **dūtī** dvi-vidhā—svayaṁ dūti apta-dūtī ca | tatrāpta-dūtī ca trividha, amitārthā nisṛṣṭārthā patra-hāriṇī ca | vākyaṁ vinā iṅgitenaiva yā dautyaṁ karoti sā **amitārthā** | yā ājñayā sāmastaṁ kāryaṁ karoti bhāraṁ vahati ca sā **nisṛṣṭārthā** | yā patreṇa kāryaṁ karoti sādhayati ca sā **patra-hāriṇī** | taḥ śilpa-kariṇī daivajña liṅginī paricārikā dhātreyī vanadevī sakhī cety ādayaḥ | vraje vīrā vṛndā vaṁśī ca kṛṣṇasya dūtī-trayam | pragalbha-vacanā vīrā vṛndā ca priya-vādinī, sarva-kārya-sādhikā vaṁśī ||4||

(5)

atha **sakhī** pañca-vidhā | sakhī, nitya-sakhī, prāṇa-sakhī, priya-sakhī, parama-preṣṭha-sakhī | āsāṁ madhye kācit sama-snehā kācid asama-snehā | yā kṛṣṇe snehādhikā sā **sakhī** | vṛndā kundalatā vidyā dhaniṣṭhā kusumikā tathā kāmadā nāmātreyī sakhī-bhāva-viśeṣa-bhak ||

yā rādhikāyāṁ snehādhikā sā **nitya-sakhī** |

nitya-sakhyas tu kastūrī manojñā maṇi-mañjarī |

sindūrā candanavatī kaumudī madirādayaḥ ||

tatra mukhyā yā sākhī snehādhikā sā **prāṇa-sakhī** uktā | jīvita-sakhyas tu tulasī kelikandalī kādambarī śaśimukhī candrarekhā priyaṁvadā madonmadā madhumatī vasantī kalabhaṣiṇī ratnāvalī mālatī karpūra-latikādayaḥ |

etā vṛndāvaneśvaryāṁ prāyaḥ sārūpyam āgatāḥ |

mālatī candralatikā guṇacūḍā varāṅgadā |

mādhavī candrikā prema-mañjarī tanu-madhyamā |

kandarpasundarītyādyāḥ koṭi-saṅkhyā mṛgī-dṛśaḥ || **priya-sakhyaḥ** |

tatra mukhyā yā sā **parama-preṣṭha-sakhī** |

lalitā ca viśākhā ca citrā campakavallikā |

raṅgadevī sudevī ca tuṅgavidyendu-rekhikā ||

yadyapy etāḥ sama-snehās tathāpi śrī-rādhāyāṁ pakṣapātaṁ kurvanti ||5||

—o)0(o—

(6)

atha **vayaḥ** | vayaḥ-sandhiḥ navya-yauvanaṁ vyakta-yauvanaṁ pūrṇa-yauvanaṁ ceti | kalāvaty-ādayo vayaḥ-sandhau sthitāḥ | dhanyādayo navya-yauvane sthitāḥ | śrī-rādhādayas tu vyakta-yauvane sthitāḥ | candrāvaly-ādayaḥ pūrṇa-yauvane sthitāḥ | padmaādyāḥ pūrṇa-yauvane sthitā ity ālambana-vibhāvaḥ ||6||

—o)0(o—

(7)

athoddīpana vibhāvaḥ guṇa-nama-taṇḍava-veṇu-vadyagodohana-vibhūṣaṇa gīta-caraṇa-cihnaṅga saurabhya nirmalya barha guñjavataṁsa kṛṣṇa-megha candra-darśanādi bhedad bahuvidhaḥ ||7||

—o)0(o—

(8)

atha **anubhāvaḥ** | bhāvaḥ hāvaḥ helā śobhā kāntiḥ dīptir mādhuryaṁ pragalbhatā audāryaṁ dhairyaṁ līlā vilāso vicchitir vibhramaḥ kilakiñcitaṁ moṭṭāyitaṁ kuṭṭamitaṁ vivvokaṁ lalitaṁ vikṛtam iti viṁśaty-alaṅkārāḥ | tatra nirvikārātmake citte **bhāvaḥ** prathama-vikriyā (u.nī. 11.5) | tiryag-grīva-bhrū-netrādi-vikāśa-sūcyo hāvaḥ | kuca-sphuraṇa-pulakādi-nīvi-vāsa-skhalanādi-sūcyā **helā** | rūpa-bhogādyair aṅga-vibhūṣaṇaṁ **śobhā** | śobhaiva yauvanodreke **kāntiḥ** | kāntir eva deśa-kālādi-viśiṣṭā **dīptiḥ** | nṛtyādi-śrama-janita-gātra-śaithilyaṁ **mādhuryam** | sambhoga-vaiparītyaṁ pragalbhatā | roṣe'pi vinaya-vyañjanam **audāryam** | duḥka-sambhāvanāyām api premṇi niṣṭhā **dhairyam** | kānta-ceṣṭānukaraṇaṁ **līlā** | priya-sāṅge sati mukhādīnaṁ tātkālika-praphullatā **vilāsaḥ** | alpa-mātrākalpa-dharaṇe'pi śobhā **vicchittiḥ** | abhisārādāv atisambhrameṇa hāra-mālyādi-sthāna-viparyayo **vibhramaḥ** | śrī-rādhā-kṛṣṇayor vartma-rodhanādau

garvābhilāṣa-rudita-smitāsūyā-bhaya-krudhām |

saṅkarī-karaṇaṁ harṣād ucyate **kilakiñcitam** || (u.nī. 11.45)

kānta-vārtā-śravane pūlakādibhir abhilāṣasya prākaṭyaṁ **moṭṭayitam** | adhara-khaṇḍana-stanākarṣaṇādau ānande'pi vyathā-prakaṭanaṁ **kuṭṭamitaṁ** | vāñchite'pi vastuni garveṇānadaro **vivvokaḥ** | bhrū-bhaṅgyā aṅga-bhaṅgyā ca hastena ca bhramara vidravaṇādi-ceṣṭitaṁ **lalitam** | lajjādibhir yan nija-kāryaṁ nocyate kintu ceṣṭayā vyajyate tad **vikṛtam** | iti viṁśaty-alaṅkārāḥ | jñātasyāpy ajñavat pṛcchā **maugdhyam** | priyasyāgre bhramarādikaṁ dṛṣṭvā bhayaṁ **cakitam** | iti dvayam adhikam ||8||

—o)0(o—

(9)

atha **anye anubhāvāḥ** | nīvy-uttarīya-dhammillya-sraṁsanaṁ gātra-moṭanaṁ jṛmbhā ghrāṇasya phullatvaṁ niśvāsādyāś ca te mataḥ ||9||

—o)0(o—

(10)

atha **sāttvikāḥ** | sveda-stambhādayo'ṣṭa dhūmāyita-jvalita-dīpta-sūddīptāḥ ||10||

—o)0(o—

(11)

atha **vyabhicāriṇaḥ** | nirveda-viṣādādyā bhāvāḥ ||11||

—o)0(o—

(12)

atra bhāvotpattiḥ bhāva-sandhiḥ bhāva-śāvalyo bhāva-śantir iti daśā-catuṣṭayam | **bhāvotpattiḥ** spaṣṭārthā, bhāva-dvayasya milanaṁ **bhāva-sandhiḥ** | pūrva-pūrva-bhāvasya yaḥ para-para-bhāvenopamardaḥ sa eva **bhāva-śāvalyaṁ** | **bhāva-śantir** bhāvasyāntardhānam eva ||12||

—o)0(o—

(13)

atha **sthayi-bhāvaḥ** madhurā ratiḥ | sa ca trividhā—sādhāraṇī, samañjasā samarthā iti | kubjāyāṁ sādhāraṇī sādhāraṇa-maṇivat | paṭṭa-mahiṣīṣu samañjasā cintāmaṇivat | vrajadevīṣu samarthā kaustubha-maṇivat | sāmānya-bhāvena sva-sukha-tat-paryā ratiḥ **sādhāraṇī** | kṛṣṇasya nijasya ca sukha-tātparya-ratiḥ patnī-bhāvamayī **samañjasā** | kevala-kṛṣṇa-sukha-tātparya-ratiḥ parāṅganā-mayī **samarthā** ||13||

—o)0(o—

(14)

atha **samarthā** | prathama-daśāyāṁ ratir bījavat, prema ikṣuvat, sneho rasavat, tato mānaṁ guḍavat, tataḥ praṇayaḥ khaṇḍavat, tato rāgaḥ śarkaravat, tato'nurāgaḥ sitāvat, tato mahābhāvaḥ sitopalavat |

atha **prema** | tatra pūrva-saṁskārato vā śravaṇa-darśanādibhyo vā kṛṣṇe prītyā mano-lagnatā ratiḥ | vighna-sambhave'pi hrāsa-bhāvaḥ prema |

cittasya dravībhāva-nidānaṁ **snehaḥ** | tatra candrāvaly-ādau tadīyatā-bhāvena **ghṛta-snehaś** ca ādara-mayo bhāvāntara-miśrita eva suraso yathā ghṛtam | śrī-rādhādau madīyatā-bhāvena **madhu-sneha** ādara-śūnyaḥ svata eva suraso yathā madhu |

atha **mānaḥ** | snehādhikyena bhadrābhadra-hetunā vā roṣeṇa va hetunā vinaiva vā kauṭilyaṁ mānaḥ | candrāvalyādau **dakṣiṇyodāttaḥ** kvacid **vāmya-gandhodāttaḥ** śrī-rādhādau tu **lalitaḥ** |

atha **praṇayaḥ** |māno dehendriyair aikya-bhāvanā-mayo viśrambhaḥ | praṇayaḥ sakhyaṁ maitraṁ ca |

atha **rāgaḥ** |candrāvalyādau nīla-rāgaḥ sva-lagna-bhāvāvaraṇaḥ | tatraiva śyāma-rāgo'pi prāyo bhadrādau cira-sādhya-rūpaḥ | śrī-rādhādau tu mañjiṣṭhā-rāgo'nanyāpekṣo bhāvāvaraṇa-śūnyaḥ | tathaiva śyāmalādau kusumbha-rāgaḥ sukha-sādhyatvāt kiñcid anyāpekṣaḥ | patrasyad guṇyat sthitiḥ |

+

atha **anurāgaḥ** |śrī-kṛṣṇaḥ sadānubhūyate athaca nava navapūrva iva buddhir yato bhavati saḥ anurāgaḥ | tatra capraṇinyapi janma-lalasa prema-vaicittyaṁ vicchede'pi sphūrtir ityādi kriyaḥ | **atha mahābhāvaḥ** |sa eva rūḍha adhirūḍha iti dvividhaḥ | kṛṣṇasya sukhe'pi pīḍaśaṅkayā khinnatvaṁ nimiṣasyapi asahiṣṇutādikaṁ yatra sa rūḍho mahābhāvaḥ | koṭi brahmaṇḍa-gataṁ samasta sukhaṁ yasya sukhasya leśo'pi na bhavati samasta vṛścika sarpādi daṁśa-kṛta duḥkam api yasya duḥkasya leśo na bhavati evambhūte kṛṣṇa saṁyoga viyogayoḥ sukha duḥke yato bhavataḥ so'dhirūḍho mahābhāvaḥ | adhirūḍhasyaiva **modano madana** iti dvau rūpau bhavataḥ | yasya udaye kṛṣṇasya tat preyasīnaṁ maha-kṣobhaś camatkaro bhavet, sūddīpta sattvika vikara darśanat sa **modanaḥ** |sa tu rādhikā yūtha eva bhavati nanyatra | modano'yaṁ praviśleṣada śayaṁ **mohano** bhavet | yasya udaye sati paṭṭamahiṣīganaliṅgitasyapi śrī-kṛṣṇasya mūrccha bhavati rādhā viraha tapena, brahmaṇḍa-kṣobhakaritvaṁ tiraścam api rodanaṁ ca | prayo vṛndavaneśvaryaṁ mohano'yam udañcati | mohanasya eva vṛtti-bhedo **divyomadaḥ** |yatra udghūrṇa citra-jalpadayaḥ premamayo'vasthaḥ santi | yatrānanta bhāvodgamaḥ vanamalayam api īrṣa pulindeṣvapi ślagha, tamala sparśinyā malatyā bhagya varṇanaṁ ca | eṣa eva **madanaḥ** sarva śreṣṭhaḥ śrī-rādhāyam eva nanyatra ||14||

—o)0(o—

(15)

athaiṣām āśraya-nirṇayaḥ | kubjāyāṁ sādhāraṇī ratiḥ prema-paryantā | paṭṭa-mahiṣīṣu samañjasā-ratiḥ anurāga-paryantā | tatra satyabhāmā rādhikānusāriṇī lakṣmaṇā ca | rukmiṇī tu candrāvalī-bhāvānusāriṇī | anyāś ca vrajastha-priya-narma-sakhānāṁ ca anurāga-paryantā | vraja-sundarīṇaṁ tu samarthā ratiḥ mahābhāva-paryantā, subalādīnāṁ ca | tatrāpi adhirūḍhaḥ rādhikā-yūtha eva nānyatra | tatrāpi mohanaḥ śrī-rādhāyaā eva, lalitā-viśākhayor api | madanas tu rādhāyām eva ||15||

—o)0(o—

(16)

**atha śṛṅgāra-bhedaḥ** | sa eva vipralambhaḥ sambhogaś ceti dvividhaḥ | tatra **vipralambhaś** catur-vidhaḥ—pūrva-rāgaḥ mānaḥ prema-vaicittyaṁ pravāsaś ca | aṅga-saṅgāt pūrvaṁ yā utkaṇṭhāmayī ratiḥ sa **pūrva-rāgaḥ** | tatra daśā daśa |

lālasodvega-jāgaryā tānavaṁ jaḍimātra tu |

vaiyāgryaṁ vyādhir unmādo moho mṛtyur daśā daśa ||

**māno** dvi-vidhaḥ | sa-hetur nirhetuś ca | tatra nirhetukaḥ svayam eva śamyati | sa-hetukasya mānasya śāntiḥ sāma-bheda-kriyā-dāna-naty-upekṣā-rasantaraiḥ (u.nī. 15.112) | priya-vākyaṁ **sāma** | nijaiśvaryaṁ śrāvayitvā tasyā ayogyatva-jñapanaṁ bhedaḥ | vayasyādi-dvārā bhaya-pradarśanaṁ ca kriyā | vastra-mālyādīnāṁ pradānaṁ **dānam** | **natir** namaskāraḥ | **upekṣā** audasīnya-prakaṭanam | **rasāntaraṁ** bhaya-kaṣṭādi-pradānādi-prastāvaḥ | māna-śanti-cihnāni aśru-smitādayaḥ |

atha **prema-vaicittyam** |kṛṣṇa-nikaṭe'pi anurāgādhikyāt viraho yatra bhavati tad eva tat |

atha **pravāsaḥ** | sa dvividhaḥ kiñcid dūra-niṣṭhaḥ sudūra-niṣṭhaś ca | nityam eva gocaraṇādyānurodhāt kiñcid dūre, mathurāṁ gate sati sudūre | tatra ca daśa-daśā ati-prabalā bhavanti |

atha **sambhogaḥ** | sa ca catur-vidhaḥ | pūrva-rāgānte cādhara-nakha-kṣatādīnām alpatve **saṅkṣipto**, mānānte asūyā-mātsaryādi-roṣābhāsa-miśritaḥ **saṅkīrṇaḥ**, kiñcid-dūra-pravāsānte **sampūrṇaḥ** spaṣṭaḥ, sudūra-pravāsānte **samṛddhimān** atispaṣṭaḥ |

atha **sambhoga-prapañcaḥ**—darśana-sparśana-kathana-vartma-rodha-vana-vihāra-jala-keli-vaṁśī-caurya-naukā-khelā-dāna-līla-lukkāyana-līlā-madhu-pānādayaḥ anantā eva ||16||

—o)0(o—

anadhīta-vyākaraṇaś caraṇa-pravaṇo harer jano yaḥ syat |

ujjvala-nīlamaṇi-kiraṇas tad-ālokāya bhavatu ||

iti mahā-mahopādhyāya-śrī-viśvanātha-cakravarti-viracitaů

ujjvala-nīlamaṇi-kiraṇaḥ samāptaů ||

—o)0(o—